b'\n_START_ARTICLE_\nUniversitat Polit\xc3\xa8cnica de Val\xc3\xa8ncia\n_START_SECTION_\nHist\xc3\xb2ria\n_START_PARAGRAPH_\nS\'origin\xc3\xa0 amb els centres d\'Enginyeria d\'Alcoi i de Val\xc3\xa8ncia, a finals del segle XIX._NEWLINE_Al curs 1968-1969 es crea l\'Institut Polit\xc3\xa8cnic Superior de Val\xc3\xa8ncia, integrat per l\'Escola T\xc3\xa8cnica Superior d\'Enginyers Agr\xc3\xb2noms, constitu\xc3\xafda el 1959, l\'Escola T\xc3\xa8cnica Superior d\'Arquitectura creada el 1966 (i que depenia inicialment de la de Barcelona) i les Escoles T\xc3\xa8cniques Superiors d\'Enginyers de Camins, Canals i Ports, i els _NEWLINE_Enginyers Industrials, creades el 1968._NEWLINE_Aquest Institut Polit\xc3\xa8cnic Superior de Val\xc3\xa8ncia reb\xc3\xa9 popularment el nom de "El Poli", i \xc3\xa9s aix\xc3\xad com encara estudiants i professors (i la gent de la ciutat en general) coneix a esta universitat._NEWLINE_Amb el decret de l\'11 de mar\xc3\xa7 de 1971 es constitueix oficialment amb el rang d\'universitat. El 1978 s\'hi integr\xc3\xa0 la Facultat de Belles Arts. Des d\'aleshores, el creixement de la universitat ha estat molt r\xc3\xa0pid, tan f\xc3\xadsicament com en nombre de titulacions, departaments i centres. La universitat ha estat marcada pel mandat com a rector de Justo Nieto Nieto del 1985 al 2004, quan va ser nomenat conseller de la Generalitat Valenciana en el segon govern de Francesc Camps.\n_START_SECTION_\nCampus\n_START_PARAGRAPH_\nLa UPV t\xc3\xa9 3 campus i 2 centres adscrits.\n_START_SECTION_\nCampus de Vera\n_START_PARAGRAPH_\n\xc3\x89s el campus principal de la UPV i est\xc3\xa0 situat al nord de la ciutat de Val\xc3\xa8ncia al cam\xc3\xad de Vera, entre la sortida de l\'autovia V-21 cap a Terol i Castell\xc3\xb3. Ocupa una parcel\xc2\xb7la de 558.306 m\xc2\xb2 en qu\xc3\xa8 es distribueixen diversos edificis que alberguen 462.848 m2 de superf\xc3\xadcie constru\xc3\xafda en diverses altures. La seva construcci\xc3\xb3 s\'ha realitzat per fases. Va comen\xc3\xa7ar en 1970 amb la primera, que avui ocupa l\'Escola T\xc3\xa8cnica Superior d\'Enginyeria de l\'Edificaci\xc3\xb3. El 1975 es va construir la segona fase, integrada per la zona de l\'\xc3\x80gora, Rectorat i les escoles d\'Agr\xc3\xb2noms, Camins, Canals i Ports, Industrials i Arquitectura i a partir dels anys noranta va comen\xc3\xa7ar a expandir-se cap a l\'est fins a arribar a l\'actual edifici de la Ciutat Polit\xc3\xa8cnica de la Innovaci\xc3\xb3 (CPI).\n_START_SECTION_\nCampus d\'Alcoi\n_START_PARAGRAPH_\nL\'Escola Polit\xc3\xa8cnica Superior d\'Alcoi est\xc3\xa0 situada en el casc urb\xc3\xa0 de la ciutat d\'Alcoi a l\'edifici del Viaducte i les antigues f\xc3\xa0briques de Ferr\xc3\xa1ndiz i Carbonell, tres edificis emblem\xc3\xa0tics de la ciutat d\'Alcoi que daten de la revoluci\xc3\xb3 industrial i han estat restaurats \xc3\xadntegrament, amb un total de 36.233 m2 constru\xc3\xafts.\n_START_SECTION_\nAltres\n_START_PARAGRAPH_\nLa Universitat Polit\xc3\xa8cnica de Val\xc3\xa8ncia \xc3\xa9s membre de la Xarxa d\'Universitats Institut Joan Llu\xc3\xads Vives. Anualment organitza el festival d\'art urb\xc3\xa0 Poliniza. El 2015 es va celebrar la desena edici\xc3\xb3 i es va realitzar una exposici\xc3\xb3 commemorativa, amb el t\xc3\xadtol de 10x10 poliniza, amb 900 fotografies realitzades per Kike Sempere que documentaven la traject\xc3\xb2ria del festival. Pel festival han passat artistes com Escif, Dinorah, La Robot de Fusta, Charkipunk, Hyuro o Said Dokins, entre d\'altres.\n_START_SECTION_\nR\xc3\xa0nquings\n_START_PARAGRAPH_\nAl r\xc3\xa0nquing mundial de millors universitats en general QS World University Ranking del 2017 es va situar a la posici\xc3\xb3 373, mentre que el 2016 estava en la posici\xc3\xb3 431-440._NEWLINE_Al r\xc3\xa0nquing mundial de millors universitats per mat\xc3\xa8ries QS World University Ranking va ser el 2017 una de les 150 millors en Enginyeria Qu\xc3\xadmica i Enginyeria Civil, Arquitectura i Art i Disseny.'